钦定古今图书集成/理学汇编/学行典/第103卷 > 《书院当建疏》冯从吾
## 钦定古今图书集成/理学汇编/学行典/第103卷 > 《书院当建疏》冯从吾

顷臣接邸报，见兵科都给事中朱童蒙一本，宪臣议
开讲学之坛等事，臣读之不胜惶愧。窃惟世道之所
以常治而不乱者，惟恃此讲学之一事。讲学创自孔
子，而盛于孟子，故孟子以作《春秋》，辟杨墨为一治。至
孟子没而异端蜂起，列国纷争，祸乱相寻，千有馀年，
良可浩叹。至宋儒出，而始有以接孟氏之传，然中兴
于宋，而禁于宋，是宋之不竞，以禁讲之故，非以讲之
故也。伏惟我二祖开基，表章《五经》，颁行天下。天子经
筵讲学，皇太子出阁讲学。“讲学”二字，昔为厉禁，今为
令甲。是周家以农事开国，国朝以理学开国。昨二月
间，暂停经筵，而言者以为不可，旋复举行，人人称快。
然臣之望其君，以讲学而已，不讲是欺也。倘皇上一日开讲，问讲官曰：诸臣望朕以讲学，不知诸臣亦讲
学否？不知讲官何以置对？倘一日皇上御朝，问诸臣
讲学亦有定所否？不知诸臣又何以置对？今臣等刱
建书院于此，岂为名，岂为利，岂为官？岂为一身游宴
之地，岂为子孙世守之业？原为两京十三省以天子
之都为首善之地，反“无书院，非所以壮帝都而昭一
代文明之盛。况今内外交讧，邪教猖獗，正当讲学以
提醒人心，激发忠义。先臣王守仁当兵戈倥偬之际，
不废讲学，卒以成功。此臣等所以不恤毁誉、不恤得
失，而甘心冒昧为此也。臣罪良深，臣心良苦矣！夫以
二百五十年所未有之事而一旦为之，真为可骇！无
怪乎”童蒙之有此疏也。童蒙欲臣等修职业，惜精神，
然不讲学，职业如何修？精神如何惜？童蒙可谓爱臣
厚、教臣多矣。臣方感之服之，而又何暇与之辨。惟皇
上察臣无能，罢臣归田，使庙堂之上，省一番议论。臣
即归凿深山，情有馀适。臣不胜惶悚待命之至。